# ΑΣΚΗΣΕΙΣ

ΑΦΗΓΗΤΗΣ, ΟΠΤΙΚΗ ΓΩΝΙΑ, ΑΦΗΓΗΜΑΤΙΚΟΣ ΧΡΟΝΟΣ ΚΑΙ ΤΡΟΠΟΙ

1. Να βρείτε τις αντιστοιχίες ανάμεσα στα στοιχεία της στήλης Α και σ’ εκείνες της στήλης Β. Ένα στοιχείο της στήλης Α περισσεύει.

|  |  |
| --- | --- |
| **Α** | **Β** |
| 1. Σ’ ένα χρόνο μετά από εκείνη την ημέρα ο Γιάννης θα συναντούσε πάλι τη Μαρία.  2. Μέσα σε μια ώρα κατάφερε να ετοιμαστεί για το ταξίδι.  3. Τότε ο Γιάννης θυμήθηκε εκείνη τη μοιραία συνάντηση με τη Μαρία πριν από αρκετά χρόνια.  4. Η ιστορία μας αρχίζει πριν από πολλά χρόνια, όταν ακόμη δεν υπήρχαν ραδιόφωνα και τηλεοράσεις.  5. Άνοιξε αποφασιστικά την πόρτα, πέρασε μέσα, έριξε μια ματιά γύρω του, έβγαλε το καπέλο του και κάθισε σε μια πολυθρόνα κρατώντας το στα χέρια.  6. Σε χρόνο λιγότερο απ’ όσο χρειάζεται κανείς να το αφηγηθεί, ο μικρός κατέβηκε τη σκάλα γλιστρώντας από  την κουπαστή. | α) Αναδρομική αφήγηση  β) Πρόδρομη αφήγηση  γ) Χρόνος γεγονότων > χρόνος αφήγησης  δ) Χρόνος γεγονότων < χρόνος αφήγησης  ε) Χρόνος γεγονότων = χρόνος αφήγησης |

1. Να αντιστοιχίσετε τα στοιχεία της στήλης Α με εκείνα της στήλης Β:

|  |  |
| --- | --- |
| **Α** | **Β** |
| 1. Ο μαθητής ήταν διαρκώς ανήσυχος κατά τη διάρκεια του μαθήματος και, παρά τις υποδείξεις μου να συγκεντρωθεί και να ηρεμήσει, συνέχισε να κάνει φασαρία. Έτσι, αναγκάστηκα να τον αποβάλω. 2. Ο καθηγητής τον έβλεπε κατά τη διάρκεια του μαθήματος να μιλάει συνεχώς με τους συμμαθητές του. Του έκανε συστάσεις να συγκεντρωθεί στο μάθημα αλλά αυτός δεν υπάκουσε, θεωρώντας ότι με αυτόν τον τρόπο κέρδιζε την συμπάθεια των συμμαθητών του. Τελικά ο καθηγητής αναγκάστηκε να τον αποβάλει προς παραδειγματισμό των άλλων. 3. Με τον Κώστα κάναμε συνέχεια πλάκα στο μάθημα, μου έλεγε ιστορίες και ανέκδοτα. Ο κ. Παπαδόπουλος είδε μόνο αυτόν και, αφού του έκανε αρκετές παρατηρήσεις, τελικά τον έβγαλε από την τάξη. | Α) Μηδενική εστίαση  Β) Εσωτερική εστίαση |

1. Να αντιστοιχίσετε τα στοιχεία της στήλης Α με εκείνα της στήλης Β:

|  |  |
| --- | --- |
| **Α** | **Β** |
| 1. Ο δολοφόνος μπήκε στο δωμάτιο του θύματος αθόρυβα, κατά τη διάρκεια της δεξίωσης, χωρίς να τον αντιληφθεί κανείς από τους παρευρισκομένους. Περίμενε μέχρι τις 2:00 να αποχωρήσουν όλοι οι καλεσμένοι και, όταν το θύμα επέστρεψε στο δωμάτιό του, το εκτέλεσε εν ψυχρώ ανενόχλητος. 2. Η δεξίωση είχε πολύ μεγάλη επιτυχία και η Κάτια έλαμπε από χαρά. Χόρευε με όλους τους καλεσμένους της σκορπώντας παντού τη χαρά και το γέλιο. Εμείς φύγαμε κατά τη 1:30. Την άλλη μέρα μας τηλεφώνησαν ότι βρέθηκε δολοφονημένη. Ακόμα δεν μπορούμε να το πιστέψουμε. Η αστυνομία εκτιμά ότι δολοφονήθηκε λίγο μετά αφ’ ότου φύγαμε!!! Η Κάτια…!!! 3. Εκείνες τις ημέρες το μεγάλο θέμα σε όλα τα κοσμικά σαλόνια ήταν η δολοφονία της Κάτιας Ισιδώρου μετά τη δεξίωση που είχε δώσει στην έπαυλη της οικογένειάς της. Πολλά λέγονταν για τα ανώνυμα απειλητικά τηλεφωνήματα που δέχονταν τον τελευταίο καιρό, αλλά κανείς δε θα μπορούσε να ξέρει κάτι με σιγουριά. 4. Το δωμάτιο ήταν σε καλή κατάσταση και δεν υπήρχαν ίχνη βίας ή πάλης. Ο ιατροδικαστής μού επιβεβαίωσε ότι το θύμα δεν πρόβαλε καμία αντίσταση. Η υπόθεση περιπλεκόταν από το γεγονός ότι το θύμα ήταν γνωστή κοσμική και ότι το βράδυ του φόνου είχε παραθέσει δεξίωση με πολλούς καλεσμένους. Η αρχική μου υπόθεση είναι ότι κάλλιστα κάποιος από τους καλεσμένους θα μπορούσε να έχει διαπράξει το φόνο. | Α) Ετεροδιηγητικός αφηγητής  Β) Ομοδιηγητικός αφηγητής  Γ) Αυτοδιηγητικός αφηγητής |